Forslag til Rådets direktiv om udvidelse af direktiv 94/45/EF om indførelse af europæiske samarbejdsudvalg eller en procedure i fællesskabsvirksomheder og fællesskabskoncerner med henblik på at informere og høre arbejdstagerne til at omfatte Det Forenede Kongerige Storbritannien og Nordirland (97/C 335/09) KOM(97) 457 endelig udg. - 97/0238(CNS)

(Forelagt af Kommissionen den 23. september 1997)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 100,

under henvisning til forslag fra Kommissionen,

under henvisning til udtalelse fra Europa-Parlamentet,

under henvisning til udtalelse fra Det Økonomiske og Sociale Udvalg, og

ud fra følgende betragtninger:

Rådet vedtog den 22. september 1994 i overensstemmelse med den aftale om social- og arbejdsmarkedspolitikken, der er knyttet som bilag til protokol nr. 14 til traktaten om oprettelse af Det Europæiske Fællesskab, særlig artikel 2, stk. 2, i denne aftale, direktiv 94/45/EF (1) om indførelse af europæiske samarbejdsudvalg eller en procedure i fællesskabsvirksomheder og fællesskabskoncerner med henblik på at informere og høre arbejdstagerne; direktivet finder derfor ikke anvendelse på Det Forenede Kongerige Storbritannien og Nordirland;

Det Europæiske Råd i Amsterdam den 16. og 17. juni 1997 noterede med tilfredshed, at der på regeringskonferencen var opnået enighed om at indarbejde aftalen om social- og arbejdsmarkedspolitikken i selve EF-traktaten, og anførte, at der måtte findes et middel, således at Det Forenede Kongerige Storbritanniens og Nordirlands intentioner om at efterkomme de direktiver, som allerede er blevet vedtaget på grundlag af aftalen om social- og arbejdsmarkedspolitikken forud for undertegnelsen af Amsterdam-traktaten, kan få retlig virkning; dette formål søges opfyldt med dette direktiv, for så vidt som det udvider Rådets direktiv 94/45/EF til at omfatte Det Forenede Kongerige Storbritannien og Nordirland;

der er behov for at ændre ved det forhold, at direktiv 94/45/EF ikke finder anvendelse i Det Forenede Kongerige Storbritannien og Nordirland, for så vidt som det har umiddelbar betydning for, hvordan det fælles marked fungerer, og giver anledning til konkurrencefordrejninger; direktivets gennemførelse i samtlige medlemsstater vil få det fælles marked til at fungere bedre;

i henhold til direktiv 94/45/EF kan der højst være 17 medlemmer i det særlige forhandlingsorgan; dette tal svarer til de 14 medlemsstater, som deltager i aftalen om social- og arbejdsmarkedspolitikken, plus de andre tre kontrahenter i Det Europæiske Økonomiske Samarbejdsområde, med vedtagelsen af dette direktiv vil det samlede antal stater, der er omfattet af direktiv 94/45/EF, blive forøget til 18; derfor bør det ovennævnte maksimale antal medlemmer forhøjes til 18, således at hver medlemsstat, hvori en fællesskabsvirksomhed har en eller flere afdelinger, eller en fællesskabskoncern har en kontrollerende virksomhed eller en eller flere kontrollerede virksomheder, er repræsenteret;

direktiv 94/45/EF åbner mulighed for særbehandling af fællesskabsvirksomheder og fællesskabskoncerner, for hvilke der den 22. september 1996 i forvejen forelå en aftale, der gælder for samtlige arbejdstagere, om information og høring af arbejdstagerne på tværs af grænserne; følgelig bør fællesskabsvirksomheder og fællesskabskoncerner, der falder ind under bestemmelserne i direktiv 94/45/EF udelukkende som følge af, at direktivet udvides til at gælde for Det Forenede Kongerige Storbritannien og Nordirland, have samme behandling;

vedtagelsen af dette direktiv medfører, at direktiv 94/45/EF bliver gældende i alle medlemsstater, herunder Det Forenede Kongerige Storbritannien og Nordirland,

medlemsstaterne skulle vedtage de nødvendige love og administrative bestemmelser for at efterkomme direktiv 94/45/EF senest to år efter direktivets vedtagelse; Det Forenede Kongerige Storbritannien og Nordirland samt de øvrige medlemsstater af Den Europæiske Union bør have samme frist til at vedtage de nødvendige love og administrative bestemmelser for at efterkomme dette direktiv -

UDSTEDT FØLGENDE DIREKTIV:

Artikel 1

Direktiv 94/45/EF gælder for Det Forenede Kongerige Storbritannien og Nordirland, jf. dog artikel 3.

Artikel 2

I artikel 5, stk. 2, litra b), i direktiv 94/45/EF ændres tallet »17« til »18«.

Artikel 3

Fællesskabsvirksomheder og fællesskabskoncerner, som udelukkende i kraft af artikel 1 omfattes af bestemmelserne i dette direktiv, er ikke underlagt de forpligtelser, der er fastsat i dette direktiv, såfremt der allerede på den i artikel 4, stk. 1, fastsatte dato for direktivets gennemførelse eller på en tidligere dato findes en aftale, der gælder for samtlige arbejdstagere, om information og høring af arbejdstagerne på tværs af grænserne.

Når de i første stykke nævnte aftaler udløber, kan parterne i fællesskab træffe bestemmelse om at videreføre dem. Hvis de ikke videreføres, gælder bestemmelserne i direktiv 94/45/EF som ændret ved dette direktiv.

Artikel 4

1. Medlemsstaterne vedtager de nødvendige love og administrative bestemmelser for at efterkomme dette direktiv senest den . . . (2*) eller sikrer sig senest på denne dato, at arbejdsmarkedets parter fastsætter de nødvendige bestemmelser ved overenskomst, idet medlemsstaterne skal træffe alle nødvendige foranstaltninger til, at de til enhver tid kan garantere de med dette direktiv tilstræbte resultater. De underretter straks Kommissionen herom.

2. Når medlemsstaterne vedtager disse foranstaltninger, henvises der deri til dette direktiv, eller de ledsages ved offentliggørelsen af en sådan henvisning. De nærmere regler for denne henvisning fastsættes af medlemsstaterne.

Artikel 5

Dette direktiv er rettet til medlemsstaterne.

(1) EFT L 254 af 30. 9. 1994, s. 64.

(2*) To år efter direktivets vedtagelse.